DA eis antwoorde van Ramaphosa oor Eskom | Maroela Media
Mmusi Maimane, parlementêre leier van die DA, het in 'n verklaring gesê hy het Ramaphosa skriftelik versoek dat die parlement 'n verslag moet ontvang oor die instandhoudingsbehoeftes van Eskom se kragstasies en die moontlikheid van 'n algehele verdonkering. "Ter wille van openbare vertroue, moet hierdie maatreëls in plek gestel word totdat die krisis by Eskom opgelos is," het Maimane gesê.
Hy het gesê Ramaphosa en Eskom moet die land vertrou en openlik wees oor die moontlikheid van 'n algehele kragineenstorting. "Volgens dokumente hou Eskom simulasie-oefeninge om vir so 'n nasionale verdonkering voor te berei," het hy gesê. "Die oefeninge, genaamd Breaking Dawn, vind plaas onder bevel van Ayanda Noah, Eskom se voorsitter van die nooddiensbevelsentrum."
Eskom het in 'n verklaring gesê die simulasie-oefening en -toetse word gereeld gedoen om seker te maak dat hy voorbereid is om op 'n "uiterste voorval" te reageer en om gebiede te identifiseer wat verbeter moet word. "Hierdie oefeninge is in die verlede gehou om kwessies aan te roer soos die voorbereiding vir 'n noodaanvraag, die 2010 Fifa Wêreldbeker en plaaslike verkiesing.
"Geen stappe word vereis van lede van die publiek nie, aangesien dit slegs 'n simulasie-oefening is," het Eskom in die verklaring gesê.
Volgens Eskom het die nasionale kragstelsel 'n paar vlakke van beskerming in plek om te verhoed dat 'n algehele verdonkering plaasvind. Beurtkrag is glo een van die meganismes wat gebruik word om die kragstelsel te beskerm. "Die moontlikheid vir 'n algehele kragineenstorting is hoogs onwaarskynlik."
Ramaphosa se woordvoerder, Ronnie Mamoepa, kon nie dadelik bereik word vir kommentaar nie.
Ek vra weer eens: Hoe het die apartheid regime, met sanksies teen hulle, Eskom kon uitbrei en onderhou maar die nuwe Suid-Afrika wat deur die ANC regeer word en wie nou deel van BRICS is en 'n lid van die VN kry dit nie reg nie!!! Is dit omdat hulle hulle sakke so volstop en privaat huise van selfs honderdmiljoene rande vir hulle-self bou? Ken hulle nie die spreekwoord: Jy kan 'n koei nie aan die een speentjie melk nie?